**lazdijų RAJONO SAVIVALDYBĖS TARYBA**

**SPRENDIMAS**

**DĖL LAZDIJŲ RAJONO SAVIVALDYBĖS TERITORIJOS BENDROJO PLANO SPRENDINIŲ SPRAGOS PANAIKINIMO**

2021 m. sausio 8 d. Nr. 34-645

Lazdijai

Vadovaudamasi  Lietuvos Respublikos vietos savivaldos įstatymo 18 straipsnio 1 dalimi, Lietuvos Respublikos teritorijų planavimo įstatymo 28 straipsnio 5 dalimi, Kompleksinio teritorijų planavimo dokumentų rengimo taisyklių, patvirtintų Lietuvos Respublikos aplinkos ministro 2014 m. sausio 2 d. įsakymu Nr. D1-8 „Dėl Kompleksinių teritorijų planavimo dokumentų rengimo taisyklių patvirtinimo“, 77 punktu, 139.3.2 papunkčiu, 143 ir 144 punktais, Lazdijų rajono savivaldybės taryba  nusprendžia:

Panaikinti Lazdijų rajono savivaldybės teritorijos bendrojo plano sprendinių spragą ir sprendinių tekstinės dalies 7 skyriaus „Lazdijų rajono inžinerinė infrastruktūra“ 7.6 dalį „Elektros tiekimas“ papildyti 7 punktu:

„7. Saulės šviesos energijos elektrinių statybos plėtra vykdoma vadovaujantis Lietuvos Respublikos atsinaujinančių išteklių energetikos įstatymu. Konkrečios teritorijos saulės šviesos energijos elektrinių, nepatenkančių į Lietuvos Respublikos atsinaujinančių išteklių energetikos įstatymo numatytas išimtis, statybai turi būti nustatytos parengiant specialiojo teritorijų planavimo dokumentus, išskyrus saulės šviesos energijos elektrinių, kurių bendra įrengtoji galia yra ne didesnė kaip 3000 kW vieno kaimo (kaip jis apibrėžtas LR teritorijos administracinių vienetų ir jų ribų įstatyme) teritorijoje, statybą, kuri yra galima nerengiant specialiojo plano Bendrajame plane numatytose funkcinėse zonose – I-Užg bei kitose, atsižvelgiant į jose leidžiamas pagrindines žemės naudojimo paskirtis ir žemės naudojimo būdus bei konkrečius statybos reglamentus. Jeigu tokių saulės šviesos energijos elektrinių statybai būtina keisti pagrindinę žemės naudojimo paskirtį ir (ar) žemės naudojimo būdą, jie turi būti pakeisti teisės aktų nustatyta tvarka iki statybą leidžiančio dokumento išdavimo. Bet kuriuo atveju pastarųjų saulės šviesos energijos elektrinių statyba draudžiama:

 1. Dzūkijos nacionaliniame parke, Metelių regioniniame parke, Veisiejų regioniniame parke bei jų buferinėse apsaugos zonose (nebent minėtų parkų tvarkymo reikalavimuose numatyta kitaip);

1. Kitose saugomose teritorijose ir jų buferinėse apsaugos zonose;

 3. Kultūros paveldo objektų teritorijose ir jų apsaugos zonose (nebent jų tvarkymo reikalavimuose numatyta kitaip);

1. Gamtos paveldo objektų teritorijose ir jų apsaugos zonose;

 5. Miškuose, soduose, pelkėse ir šaltinynuose, paviršiniuose vandens telkiniuose ir paviršinių vandens telkinių apsaugos zonose bei pakrantės apsaugos juostose;

 6. Specialiųjų žemės naudojimo sąlygų įstatyme ir kituose įstatymuose numatytais atvejais.”.

Savivaldybės merė        Ausma Miškinienė

**LAZDIJŲ RAJONO SAVIVALDYBĖS TARYBOS SPRENDIMO**

**„DĖL LAZDIJŲ RAJONO SAVIVALDYBĖS TERITORIJOS BENDROJO PLANO SPRENDINIŲ SPRAGOS PANAIKINIMO“ PROJEKTO**

 **AIŠKINAMASIS RAŠTAS**

2021 m. sausio 4 d.

Lazdijų rajono savivaldybės tarybos sprendimo „Dėl Lazdijų rajono savivaldybės teritorijos bendrojo plano sprendinių spragos panaikinimo“ projektas (toliau – Projektas) parengtas vadovaujantis Lietuvos Respublikos vietos savivaldos įstatymo 18 straipsnio 1 dalimi, Lietuvos Respublikos teritorijų planavimo įstatymo 28 straipsnio 5 dalimi, Kompleksinio teritorijų planavimo dokumentų rengimo taisyklių, patvirtintų Lietuvos Respublikos aplinkos ministro 2014 m. sausio 2 d. įsakymu Nr. D1-8 „Dėl Kompleksinių teritorijų planavimo dokumentų rengimo taisyklių patvirtinimo“, 77 punktu, 139.3.2 papunkčiu, 143 ir 144 punktais, taip pat Lazdijų rajono savivaldybės teritorijos bendrojo plano, patvirtinto Lazdijų rajono savivaldybės tarybos 2008 m. gruodžio 5 d. sprendimu Nr. 5TS-648 „Dėl Lazdijų rajono savivaldybės teritorijos bendrojo plano patvirtinimo“ (toliau – Bendrasis planas) sprendiniais bei atsižvelgiant į gautus statytojų prašymus dėl pagrindinės žemės naudojimo paskirties ir būdo pakeitimo ir (ar) statybą leidžiančių dokumentų saulės elektrinių statybai išdavimo***.***

***Šio Projekto tikslas* –**panaikinti Bendrajame plane dėl besikeičiančio teisinio reguliavimo atsiradusią spragą ir tuo pačiusudaryti konkrečias, vienodas ir aiškias sąlygas plėtoti atsinaujinančių išteklių energetikos objektų, konkrečiai saulės elektrinių, statybą Lazdijų rajone, vadovaujantis Bendrojo plano sprendiniais, kaip to reikalauja Atsinaujinančių išteklių energetikos įstatyme bei Teritorijų planavimo įstatyme įtvirtintos teisės normos. Svarbu tai, kad teisės aktuose saulės elektrinių statybos atveju nėra keliamas reikalavimas atlikti poveikio aplinkai ir (ar) visuomenės sveikatai vertinimo, taip pat saulės elektrinių, nepriklausomai nuo jų galingumo, nesukuriant jokių sanitarinių apsaugos zonų.

Pastaruoju Projektu siekiama pašalinti šiuo metu egzistuojančias kliūtis atsinaujinančių išteklių energetikos plėtrai Lazdijų rajone. Tuo pačiu būtų pasiektas didesnis atsinaujinančių išteklių energijos prieinamumas vartotojams, padidėtų jos vartojimo mastai bei būtų sudarytos palankios sąlygos pasiekti tiek Europos Sąjungos iškeltus tikslus dėl atsinaujinančios energetikos plėtros, tiek ir Lietuvos valstybės užsibrėžtus energetikos politikos ir aplinkos apsaugos tikslus.

***Kaip šiuo metu yra sprendžiami Projekte aptarti klausimai***­ – šiuo metu galiojančiame Bendrajame plane, t. y. jo brėžiniuose ir aiškinamajame rašte, nėra numatyti jokie sprendiniai, kurie būtų skirti apibrėžti konkrečias teritorijas ir (ar) nustatyti kitus privalomus teritorijos tvarkymo reikalavimus saulės elektrinių statybos atveju Lazdijų rajone.

Bendrojo plano aiškinamajame rašte (78 psl.) yra įtvirtinta tik bendro pobūdžio nuostata, skirta inžinerinės infrastruktūros plėtrai, konkrečiai yra numatyta, kad „*Bendrojo plano sprendiniai neturėtų riboti inžinerinės infrastruktūros plėtros – esant pagrįstam poreikiui (pvz., siekiant gerinti inžinerinių paslaugų kokybę, didinti rajono konkurencingumą, mažinti neigiamą poveikį aplinkai ir žmonių sveikatai), rajono teritorijoje gali būti įrengiami ir objektai, nepažymėti bendrojo plano sprendinių brėžinyje. Visų planuojamų objektų teritorijos turėtų būti tikslinamos žemesnio lygmens teritorijų planavimo ir(ar) projektavimo metu“.*

Tačiau tokia Bendrojo plano nuostata nėra pakankama saulės elektrinių statybos atvejais ir nesudaro pakankamo pagrindo išduoti statybą leidžiančius dokumentus jų statybai, nes saulės elektrinės yra specifiniai inžinerinės infrastruktūros objektai, kurių statybos klausimai yra reguliuojami ir specialiaisiais teisės aktais, kuriuose numatyti ir specialūs reikalavimai saulės elektrinių, kaip atsinaujinančių išteklių energetikos objektų, teritorijų planavimo ir statybos procesams.

Konkrečiai Atsinaujinančių išteklių energetikos įstatymo, įsigaliojusio nuo 2011-05-24, aktualios redakcijos 49 str. 1 d. nustatyta, kad „*Atsinaujinančių išteklių energiją naudojančių energijos gamybos įrenginių ir statinių projektai rengiami ir statybos darbai vykdomi laikantis Lietuvos Respublikos aplinkos apsaugos įstatymo, Planuojamos ūkinės veiklos poveikio aplinkai vertinimo įstatymo, Teritorijų planavimo įstatymo, Statybos įstatymo ir kitų teisės aktų nustatytos tvarkos ir reikalavimų*“.

Pagal naująją Teritorijų planavimo įstatymo redakciją nuo 2014-01-01, kuri įsigaliojo po Bendrojo plano patvirtinimo, atsinaujinančių išteklių energetikos objektams skirta 20 str. 4 d., kurioje numatyta, kad „*Atsinaujinančių išteklių energetikos objektų statyba turi būti numatyta savivaldybės lygmens bendrajame plane ar inžinerinės infrastruktūros vystymo planuose (išskyrus atvejus, numatytus Atsinaujinančių išteklių energetikos įstatyme)*“.

Taigi nuo 2014-01-01 atsirado įstatyminė prievolė konkrečiai apibrėžti atsinaujinančių išteklių energetikos objektų statybos reglamentus bendruosiuose planuose.

Atsinaujinančių išteklių energetikos įstatymo 49 str. 5 d. numatyta tik viena galima išimtis, konkrečiai pavienių saulės elektrinių, kurių galia ne didesnė nei 500 kW, statybos atveju kaimo teritorijoje – t. y. šiuo atveju nėra būtina keisti bendrojo plano sprendinių, taip pat keisti žemės sklypo pagrindinės naudojimo paskirties ir rengti detaliųjų planų.

Vis dėlto didžioji dalis saulės elektrinių viršija 500 kW, todėl tik maža dalis subjektų gali pasinaudoti minėta išimtimi, kai nėra poreikio keisti Bendrojo plano sprendinių. O likusioji dalis projektų, kuriuose numatyta galingesnių nei 500 kW saulės elektrinių statyba, negali būti įgyvendinti, kol nėra pakeisti Bendrojo plano sprendiniai.

Pažymėtina, kad teisės aktai numato galimybę ne tik keisti, bet ir koreguoti bendrojo plano sprendinius esant tokiam poreikiui. Bendrojo plano koregavimo atvejus ir tvarką reglamentuoja Teritorijų planavimo įstatymo 28 str. 5 d., kurioje numatyta, kad „*Kompleksinio teritorijų planavimo dokumentai koreguojami, kai atliekami kompleksinio teritorijų planavimo dokumento sprendinių esmės nekeičiantys pakeitimai, kitais šio įstatymo numatytais atvejais ar kai yra priimtas atitinkamas teismo sprendimas*“.

Pagal Teritorijų planavimo įstatymo 28 str. 3 d. „*Kompleksinio teritorijų planavimo dokumentų korektūros rengimo, derinimo, tikrinimo, tvirtinimo ir įsigaliojimo tvarka ir atvejai nustatyti šiame įstatyme ir Kompleksinio teritorijų planavimo dokumentų rengimo taisyklėse. Kompleksinio teritorijų planavimo dokumento koregavimas tvirtinamas teritorijų planavimo dokumentą tvirtinančio subjekto sprendimu ir registruojamas šio įstatymo nustatyta tvarka*“.

Kompleksinio teritorijų planavimo dokumentų rengimo taisyklių (toliau – Taisyklės) 139 p. numatyti galimi bendrojo plano koregavimo atvejai, tarp kurių numatytas ir atvejis, kai galiojantis bendrasis planas koreguojamas siekiant bendrajame plane panaikinti sprendinių spragas (Taisyklių 139.3.2. p.).

Bendrojo plano sprendinių spragomis yra laikomos tos situacijos, kai savivaldybės bendrajame plane dėl besikeičiančių teritorijų planavimo teisinio reguliavimo, techninių ar kitų priežasčių nėra nustatyto kurio nors vieno ar kelių teritorijos naudojimo privalomųjų reikalavimų (Taisyklių 77 p.).

Kaip minėta, Bendrasis planas buvo patvirtintas anksčiau nei įsigaliojo Teritorijų planavimo įstatymo nauja redakcija, kurioje būtent ir buvo įtvirtintas naujas reikalavimas savivaldybės lygmens bendrajame plane numatyti atsinaujinančių išteklių energetikos objektų statybą. Pastarųjų objektų statyba priskirtina privalomiesiems teritorijos naudojimo reikalavimams, remiantis Teritorijų planavimo įstatymo 15 str. 1 d., kurioje be kitų privalomųjų reikalavimų numatyti ir inžinerinės bei socialinės infrastruktūros vystymo principai (ar jos išdėstymo reikalavimai), inžinerinių komunikacijų koridoriai (konkrečiai žr. Teritorijų planavimo įstatymo 15 str. 1 d. 6 p.). Saulės elektrinės, kaip ir kiti atsinaujinančių išteklių energetikos objektai, būtent ir yra priskiriami inžinerinei infrastruktūrai[[1]](#footnote-1).

Taigi Bendrajame plane dėl pasikeitusio teritorijų planavimo teisinio reguliavimo yra atsiradusi spraga, nes jame nėra numatyti jokie konkretūs privalomieji reikalavimai, skirti būtent saulės elektrinių statybos plėtros principams aptarti ar pateikti aiškius jų išdėstymo reikalavimus.

Šiuo atveju pažymėtina ir tai, kad dėl spragos pakoreguotas bendrasis planas neteikiamas derinti ir tikrinti, ir tvirtinamas tik savivaldybės tarybos sprendimu (Taisyklių 144 p.).

Visuomenė apie tokį bendrojo plano koregavimą informuojama supaprastinta tvarka, t. y. turi būti tik paskelbta informacija visuomenei apie priimtą sprendimą savivaldybės interneto svetainėje ir Lietuvos Respublikos teritorijų planavimo dokumentų rengimo ir teritorijų planavimo proceso valstybinės priežiūros informacinėje sistemoje (Taisyklių 143 p.).

***Kokių pozityvių rezultatų laukiama*** *–* įgyvendindama Europos Sąjungos teisės aktus, valstybė yra užsibrėžusi pasiekti, kad 2025 metais energijos gamybos iš atsinaujinančių išteklių energijos dalis, palyginti su šalies bendruoju galutiniu energijos suvartojimu, sudarytų ne mažiau kaip 38 procentus ir kad ši dalis toliau būtų didinama, tam panaudojant naujausias ir veiksmingiausias atsinaujinančių energijos išteklių naudojimo technologijas ir skatinant energijos vartojimo efektyvumą.

Todėl priėmus šį sprendimo Projektą ir pašalinus esamas spragas, Bendrajame plane būtų sudarytos palankios ir patrauklios sąlygos investuotojams pasirinkti Lazdijų rajoną ir operatyviai įdiegti jame naujausias technologijas, siekiant išnaudoti atsinaujinančius išteklius energijai gaminti ir tuo pačiu padėti valstybei iki 2025 metų pasiekti minėtus tikslus.

Taip pat Lazdijų rajone būtų skurtos papildomos darbo vietos žmonėms bei būtų tiesiogiai ir veiksmingai prisidėta prie aplinkos apsaugos tikslų įgyvendinimo.

***Galimos neigiamos pasekmės priėmus Projektą, kokių priemonių reikėtų imtis, kad tokių pasekmių būtų išvengta*** – priėmus šį Lazdijų rajono savivaldybės tarybos sprendimą, neigiamų pasekmių nenumatoma.

 ***Kokie šios srities aktai tebegalioja ir kokius galiojančius aktus būtina pakeisti ar panaikinti, priėmus teikiamą Projektą*** – priėmus šį Lazdijų rajono savivaldybės tarybos sprendimą, galiojančių teisės aktų pakeisti ar panaikinti nereikės.

***Rengiant Projektą gauti specialistų vertinimai ir išvados*** – dėl sprendimo Projekto pastabų ir pasiūlymų negauta.

LR aplinkos ministerija parengė ir visoms Lietuvos savivaldybėms išplatino bendrą 2020-10-19 raštą Nr. (10)-D8(E)-5861 „Dėl poveikio aplinkai vertinimo ir teritorijų planavimo procedūrų energijos gamybai naudojant atsinaujinančius išteklius“, kuriame išaiškino, kad:

„*Žemės nuosavybės, valdymo ir naudojimo santykius, žemės tvarkymą ir administravimą, pagrindinių žemės naudojimo* *paskirčių, būdų nustatymą ir keitimą reglamentuoja Lietuvos Respublikos žemės įstatymas. Pagal šio įstatymo 21 straipsnį – žemės savininkai ir kiti naudotojai privalo naudoti žemę pagal pagrindinę naudojimo paskirtį ir naudojimo būdą, pagal 25 straipsnio 3 dalį – žemės ūkio paskirties žemėje kitų įstatymų nustatytais atvejais ir sąlygomis gali būti statomi statiniai nekeičiant pagrindinės žemės naudojimo paskirties. Lietuvos Respublikos teritorijų planavimo įstatymo 20 straipsnio 4 dalį nustatyta, kad „atsinaujinančių išteklių energetikos objektų statyba turi būti numatyta savivaldybės lygmens bendrajame plane ar inžinerinės infrastruktūros vystymo planuose* *(išskyrus atvejus, numatytus Atsinaujinančių išteklių energetikos įstatyme)“. Pagal Lietuvos Respublikos atsinaujinančių išteklių energetikos įstatymo 49 straipsnio 5 dalį tik „kaimo vietovėse statant pavienes ne didesnės kaip 500 kW įrengtosios galios vėjo elektrines ir (ar) saulės šviesos energijos elektrines, nereikalaujama keisti žemės naudojimo paskirties, rengti detaliųjų planų ir keisti bendrojo plano sprendinių, jei tai neprieštarauja vietos tvarkymo ir naudojimo reglamentams“. Atsižvelgiant į tai, kas išdėstyta, manytina, kad ne kaimo vietovėse ir (ar) didesnės nei 500 kW galios vėjo ir saulės šviesos energijos elektrinių statyba turi būti numatyta viename iš aukščiau nurodytų teritorijų planavimo dokumentų ir, vadovaujantis Lietuvos Respublikos žemės ūkio ministro ir Lietuvos Respublikos aplinkos ministro 2005 m. sausio 20 d. įsakymu Nr. 3D-37/D1-40 (Lietuvos Respublikos žemės ūkio ministro ir Lietuvos Respublikos aplinkos ministro 2013 m. gruodžio 11 d. įsakymu Nr. 3D-830/D1-920 redakcija) patvirtinto Žemės naudojimo būdų turinio aprašo 19 ir 21 punktų nuostatomis, galima tik kitos paskirties žemės sklype, kurio naudojimo būdas „pramonės ir sandėliavimo objektų teritorijos“, „susisiekimo ir inžinerinių komunikacijų aptarnavimo objektų teritorijos*“.

Aukščiau nurodytą LR Aplinkos ministerijos raštą pridedame.

Teisės, personalo ir civilinės metrikacijos

skyriaus vedėjas Kęstutis Jasiulevičius

1. Teritorijų planavimo įstatymo 2 str. 4 d. pateikta sąvoka, paaiškinanti, kad „***Inžinerinė infrastruktūra****– įvairių veiklos sričių, aprūpinančių ūkį ir gyventojus, objektai: inžineriniai tinklai, susisiekimo komunikacijos ar aplinkos kokybei gerinti reikalingi objektai*“. STR 1.01.03:2017 „Statinių klasifikavimas“ 12 p. numatyta, kad „**Kitos paskirties inžineriniai statiniai** − fortai, bunkeriai, šaudyklos, techniniai stebėjimo bokštai, sąvartynai, atsinaujinančių išteklių energiją naudojantys energijos gamybos statiniai (vėjo elektrinės, saulės šviesos energijos elektrinės, saulės šilumos energijos kolektoriai ir kiti) <...>. [↑](#footnote-ref-1)